**EVIDENČNÁ KARTA SPEVÁCKEHO ZBORU**

 (monitoring miestnej kultúry pre NOS Lučenec)

**Názov**:  **Spevácky zbor KRIŠTÁLIK**

 **Prípravný spevácky zbor Krištálik**

**Zriaďovateľ**:

Zriaďovateľom obidvoch zborov je **Základná umelecká škola v Poltári**.

**Rok založenia**:

Založené boli v školskom roku 1997/98.

**Meno vedúceho**:

V šk. roku 2012/2013 bola vedením zboru poverená **Mgr. art. Mária Sihelská** a túto funkciu zastáva až dodnes.

**Vedúci od založenia**:

Prvou vedúcou v rokoch 1997 – 2002 bola **Mgr. Ľuboslava Slebodníková**. Po nej s rôzne dlhými prestávkami zbor viedli učiteľky ZUŠ, Martina Jurčišinová a Dagmar Vývleková. Terajší zbor začal rozvíjať svoju súvislú činnosť v roku 2011 pod vedením Mgr. Dagmar Vývlekovej.

**Dirigenti:**

Vedúca je zároveň aj dirigentkou. Hlasovým pedagógom Krištáliku je Mgr. Dagmar Vývleková DiS art. A korepetítormi zborov sú Mgr. Katarína Kubaliaková DiS. art. a Mgr. Dagmar Vývleková DiS. art.

**Počet členov**:

Spevácky zbor Krištálik má 20 členov vo veku 7 – 15 rokov, vekové zloženie 11 členného prípravného zboru je 5 – 9 rokov.

**Repertoár:**

 Repertoár speváckeho zboru KRIŠTÁLIK tvoria viachlasné úpravy slovenských a českých ľudových piesní od rôznych skladateľov (napr. úpravy A. Moyzesa, F. Mrtvého, J. Dostalíka). Pri výbere umelých piesní často a radi siahajú do tvorby slovenských a českých skladateľov. V obľube je E. Hradecký, J. Teml, P. Kočí, M. Novák, M. Jašurdová, J. Uhlíř aď. Do repertoáru zahŕňajú aj kánonické skladby v rôznych jazykoch a príležitostne aj úpravy filmových či populárnejších skladieb. Na vianočný koncert stále nacvičia úpravu nejakej koledy alebo populárnejšej vianočnej piesne. A samozrejme nesmie chýbať Tichá noc F. Grubera, ktorú už tradične spievajú spoločne obidva zbory za sprievodu organu a gitary.

V repertoári PSZ Krištálik sú úpravy ľudových piesní, ale najmä jednohlasné detské umelé piesne slovenských a českých skladateľov (napr. B. Felix, A. Kříž, L. Němec, J. Teml, L. Burlas, M. Novák, J. Uhlíř).

**Úspechy a ocenenia:**

Obidva kolektívy sa zúčastnili viacerých významných podujatí, na ktorých získali najvyššie ocenenie. Na nadregionálnej súťaži detských speváckych zborov **Pódium mladých umelcov**, ktorá sa konala 4. 4. 2017 v Revúcej, získal Spevácky zbor Krištálik zlaté pásmo a titul Laureáta, prípravný spevácky zbor Krištálik tiež nezaostal a získal taktiež zlaté pásmo.

Na krajskom kole súťaže **Mládež spieva** v Banskej Bystrici získal SZ Krištálik v rokoch 2015 a 2017 zlaté pásmo.

**Účasť na významných podujatiach *(festivaly, súťaže, zahraničné zájazdy...)****:*

Každoročne na jar sa v koncertnej sále ZUŠ Poltár koná regionálna prehliadka detských speváckych zborov Mládež spieva a domáce pochopiteľne nesmú chýbať. Najbližšie sa pripravujú na prezentáciu v rámci podujatia „**Rok zborového spevu 2018**“, spevácky zbor Krištálik vystúpi v projekte spolu s dvoma ďalšími detskými zbormi (z Detvy a Heľpy). Uskutočnia sa v dvoch termínoch: 1. júna v Banskej Bystrici a 3. júna v synagóge v Lučenci. Na koncertoch okrem prezentácie skladieb z repertoáru jednotlivých zborov zaznejú aj tri spoločné skladby skomponované mladými slovenskými skladateľmi vyslovene pre túto príležitosť.

**Ohlasy v tlači, účinkovanie v TV, filme a rozhlase**:

Úspechy speváckeho zboru sú uvádzané v miestnych novinách organizátorov súťaží. Pravidelne sa články i s fotodokumentáciou zverejňujú na webovej stránke mesta Poltár [www.poltar.sk](http://www.poltar.sk) a na webovej stránke školy [www.zuspt.eu](http://www.zuspt.eu) .

**Propagácia – publikácie, CD:**

Z každého podujatia, koncertu či súťaže sú zhotovované CD nosiče, ktoré sa nachádzajú v školskom archíve.

**Zaujímavosti:**

Názvy zborov nadväzujú na slávnu tradíciu sklárstva a aj napriek tomu, že sú rovnaké, predsa sú v niečom odlišné. Členovia SZ Krištálik majú zelené tričká v dvoch odtieňoch so svojim originálnym logom. Speváci PSZ Krištálik majú žlté tričká taktiež so svojim originálnym logom. Mnohokrát sa prispôsobia kostýmy obsahu koncertov, či samotnej skladbe. Súčasne využívajú i priliehavé rekvizity. Vedenie zboru využíva pri nácvikoch a interpretácii súčasných skladieb vtipnú choreografiu, mimohudobné zvuky – výkriky, podupy, hru na telo, ako aj hru na detské hudobné nástroje či iné výrazové prostriedky hudby.

**Finančné prostriedky**:

Činnosť zboru, jeho aktivity i kostýmy sú financované z prostriedkov rozpočtu školy a Rodičovského združenia.

**Podujatia** (najčastejšie organizované a najviac navštevované, od I. do XII. ):

Okrem účasti na súťažiach a festivaloch vystupujú na mnohých podujatiach aj doma v Poltári. Sú to predovšetkým školské koncerty ZUŠ Poltár organizované pravidelne v koncertnej sále ZUŠ alebo v kultúrnom dome v Poltári – *Portréty* (november), *Jesenný koncert* (november), *Vianočný koncert* (december), *Jarný koncert* (apríl), *Záverečný koncert* (jún).

**Priestory** na nácvik a organizovanie podujatí:

Na nácvik využívajú priestrannú triedu zborového spevu v priestoroch ZUŠ Poltár. Podľa rozvrhu starší cvičia vždy v pondelok a prípravka zase vo štvrtok.

**Iné:**

V zbore spievajú žiaci speváckeho oddelenia i žiaci študujúci na ZUŠ hru na nejakom hudobnom nástroji. Od šk. roku 2013/2014 je na tejto škole možnosť študovať zborový spev aj ako hlavný predmet. Toto využívajú najmä deti, ktoré už hrajú na nejaký hudobný nástroj, alebo majú v budúcnosti záujem o štúdium spevu.

**KONTAKT:** Základná umelecká škola Poltár, 0905262227, 047/4222058, luboslava.slebodnikova@gmail.com, <http://zuspt.eu/>